b'\n_START_ARTICLE_\nYhdysvaltalainen kulttuuri\n_START_PARAGRAPH_\nYhdysvaltalainen kulttuuri on l\xc3\xa4nsimainen kulttuuri, joka perustuu vanhoihin eurooppalaisiin kulttuureihin._NEWLINE_Yhdysvalloissa tunnetaan k\xc3\xa4site amerikkalainen unelma, ajatus maasta joka tarjoaa yht\xc3\xa4l\xc3\xa4iset menestymisen mahdollisuudet jokaiselle h\xc3\xa4nen kykyjens\xc3\xa4 ja saavutuksiensa mukaisesti, sosiaalisesta luokasta tai syntyper\xc3\xa4st\xc3\xa4 huolimatta. Yhdysvaltalaisen unelman juuret voidaan n\xc3\xa4hd\xc3\xa4 jo Yhdysvaltain perustuslaissa, jonka mukaan kaikilla ihmisill\xc3\xa4 on yht\xc3\xa4l\xc3\xa4inen oikeus \xe2\x80\x9dvapauteen ja onnellisuuden tavoitteluun\xe2\x80\x9d._NEWLINE_Yhdysvaltain kulttuurissa on huomattavia alueellisia eroja, vaikka sis\xc3\xa4inen muuttoliike on voimakasta. Maan koillisosa on tihe\xc3\xa4sti asuttua ja kaupungistunutta. Keskil\xc3\xa4nsi on maanviljelysaluetta, ja alueen auto- ja ter\xc3\xa4steollisuus on taantunut. L\xc3\xa4nnen avariin maisemiin liittyy kansallisia myyttej\xc3\xa4 individualismista ja yksil\xc3\xb6n rajattomista mahdollisuuksista. Etel\xc3\xa4n valtiot on yhdistetty orjuuteen ja mustan v\xc3\xa4est\xc3\xb6n kansalaisoikeustaisteluun, mutta niit\xc3\xa4 leimaavat my\xc3\xb6s aurinkoinen ilmasto ja el\xc3\xa4kel\xc3\xa4isten yhteis\xc3\xb6t. Kalifornian ja maan lounaisosien erityispiirteit\xc3\xa4 ovat espanjankielinen kulttuuri ja paikalliset ruokalajit._NEWLINE_Villin l\xc3\xa4nnen historia rikollisineen, pyssysankareineen, intiaaneineen ja karjapaimenineen on osa americanaa eli yhdysvaltalaista kansallisromantiikkaa.\n_START_SECTION_\nMusiikki, teatteri, elokuva ja muoti\n_START_PARAGRAPH_\nEsimerkiksi blues ja jazz kehittyiv\xc3\xa4t afrikkalaisper\xc3\xa4isen v\xc3\xa4est\xc3\xb6n perinteist\xc3\xa4. Maata voi pit\xc3\xa4\xc3\xa4 my\xc3\xb6s rock and rollin ja osittain my\xc3\xb6s pop-musiikkikulttuurin kehtona. Nashville on country-musiikin keskus. 1980-luvulla n\xc3\xa4ki p\xc3\xa4iv\xc3\xa4nvalon hip hop -musiikki, joka syntyi New Yorkissa._NEWLINE_Elvis Presleyn levyj\xc3\xa4 on myyty maailmanlaajuisesti yli miljardi kappaletta. T\xc3\xa4m\xc3\xa4 tekee h\xc3\xa4nest\xc3\xa4 kaikkien aikojen myydyimm\xc3\xa4n artistin. Eniten American Music Awards -nimityksi\xc3\xa4 on saanut Mariah Carey, Whitney Houston, Michael Jackson, Eagles ja Janet Jackson. Muita kymmeni\xc3\xa4 miljoonia myyneit\xc3\xa4 ovat muun muassa Madonna, Billy Joel, Kiss, Aerosmith ja Metallica._NEWLINE_Kun brittil\xc3\xa4isen musiikkilehden asiantuntijat asettivat vuonna 2008 maailman sinfoniaorkesterit paremmuusj\xc3\xa4rjestykseen, 15 parhaan joukossa oli kuusi yhdysvaltalaista orkesteria: Chicagon, Clevelandin, Los Angelesin, Bostonin, New Yorkin ja San Franciscon sinfoniaorkesterit. Yhdysvalloissa on 135 oopperataloa, joista vanhin ja suurin on New Yorkissa sijaitsevat Metropolitan-ooppera._NEWLINE_New York, Seattle ja San Francisco ovat globaalisti merkitt\xc3\xa4vi\xc3\xa4 keskuksia graafisessa suunnittelussa. New York ja Los Angeles ovat maailmanlaajuisia vaatesuunnittelun keskuksia._NEWLINE_Yhdysvalloilla on ollut merkitt\xc3\xa4v\xc3\xa4 rooli elokuvan historiassa. Ranskalaisten Lumi\xc3\xa8ren veljesten ohella Thomas Edison kehitti varhaista tekniikkaa, ja 1920-luvulla suuret tuotantoyhti\xc3\xb6t (Paramount Pictures, Warner Bros., RKO Pictures, 20th Century Fox ja Metro-Goldwyn-Mayer) loivat pohjan varsinaiselle elokuvateollisuudelle. Saman vuosikymmenen kuluessa Hollywoodista tuli elokuvan p\xc3\xa4\xc3\xa4kaupunki, ja \xc3\xa4\xc3\xa4nielokuva vakiinnutti asemansa osittain Warner Brothersin ponnistelujen ansiosta. John Waynest\xc3\xa4 tuli 1940- ja 1950-luvulla kansallisen itseluottamuksen vertauskuva. Marilyn Monroeta on sanottu maailman tunnetuimmaksi filmit\xc3\xa4hdeksi. Walt Disneyn maailmankuulujen piirroselokuvien, sarjakuvien ja n\xc3\xa4ytelm\xc3\xa4elokuvien ymp\xc3\xa4rille on kasvanut kokonainen mediaimperiumi. 2010-luvulla Yhdysvalloissa tuotetaan maailman kolmanneksi eniten elokuvia Intian ja Nigerian j\xc3\xa4lkeen._NEWLINE_Yhdysvaltalaisia elokuvia ja televisio-ohjelmia voi n\xc3\xa4hd\xc3\xa4 l\xc3\xa4hes miss\xc3\xa4 tahansa. Kun inflaatio otetaan huomioon, Yhdysvaltain elokuvahistorian taloudellisesti menestyneimm\xc3\xa4t elokuvat ovat Tuulen viem\xc3\xa4\xc3\xa4 (1939), Avatar (2009) T\xc3\xa4htien sota: Episodi IV \xe2\x80\x93 Uusi toivo (1977), The Sound of Music (1965), E.T. \xe2\x80\x93 The Extra Terrestrial (1982), Kymmenen k\xc3\xa4sky\xc3\xa4 (1956), Titanic (1997), Tappajahai (1975), Tohtori \xc5\xbdivago (1965), Manaaja (1973) ja Lumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4 (1937). Yhdysvaltalainen Walt Disney kehitti piirrettyj\xc3\xa4 merkitt\xc3\xa4v\xc3\xa4sti._NEWLINE_American Film Instituten vuonna 2007 valitsemat parhaat yhdysvaltalaiset elokuvat ovat Citizen Kane (1941), Kummiset\xc3\xa4 (1972), Casablanca (1942), Kuin raivo h\xc3\xa4rk\xc3\xa4 (1980), Laulavat sadepisarat (1952), Tuulen viem\xc3\xa4\xc3\xa4 (1939), Arabian Lawrence (1962), Schindlerin lista (1993), Vertigo \xe2\x80\x93 punainen kyynel (1958) ja Ihmemaa Oz (1939).\n_START_SECTION_\nKirjallisuus ja filosofia\n_START_PARAGRAPH_\nItsen\xc3\xa4inen, eurooppalaisesta kirjallisuudesta erkaantunut amerikkalainen kirjallisuus kehittyi 1700-luvulla ja 1800-luvun alussa. 1800-luvun merkitt\xc3\xa4vimpi\xc3\xa4 kirjailijoita olivat Edgar Allan Poe (1809\xe2\x80\x931849), James Fenimore Cooper (1789\xe2\x80\x931851) ja Herman Melville (1819\xe2\x80\x931891). Humoristista tyyli\xc3\xa4 kehitti Missourissa syntynyt Mark Twain (1835\xe2\x80\x931910), joka oli ensimm\xc3\xa4isi\xc3\xa4 it\xc3\xa4rannikon ulkopuolella syntyneit\xc3\xa4 suuria kirjailijoita. My\xc3\xb6s William Sydney Porter (1862\xe2\x80\x931910) eli O. Henry oli kiinnostunut et\xc3\xa4isten paikkojen el\xc3\xa4m\xc3\xa4st\xc3\xa4 ja murteista._NEWLINE_1900-luvulla Yhdysvaltain kirjallisuuden merkitys maailmankirjallisuudessa kasvoi. T\xc3\xa4ll\xc3\xb6in oli vallalla yhteiskunnallinen kirjallisuus, jota edustivat Theodore Dreiser (1871\xe2\x80\x931945), Jack London (1876\xe2\x80\x931916), Upton Sinclair (1878\xe2\x80\x931968) ja Sherwood Anderson (1876\xe2\x80\x931941). Maailmansotien v\xc3\xa4lisen ajan huomattavimmat nimet olivat Ernest Hemingway (1899\xe2\x80\x931961) ja William Faulkner (1897\xe2\x80\x941962). 1930-luvulla astui esiin John Steinbeck (1902\xe2\x80\x931968) pula-ajan kuvauksillaan. Toisen maailmansodan j\xc3\xa4lkeen Steinbeck, Faulkner ja Hemingway olivat pitk\xc3\xa4\xc3\xa4n Yhdysvaltain kirjallisuuden keskeiset hahmot. Sotien j\xc3\xa4lkeen n\xc3\xa4kyvi\xc3\xa4 ovat olleet my\xc3\xb6s psykosymbolisen realismin edustajat, kuten Saul Bellow (1915\xe2\x80\x932005), J. D. Salinger (1919\xe2\x80\x932010) ja Truman Capote (1924\xe2\x80\x931984). Sotien j\xc3\xa4lkeen on noussut my\xc3\xb6s afroamerikkalaisten kirjallisuus, jonka tunnetuimpiin nimiin lukeutuvat James Baldwin, Richard Wright ja Ralph Ellison. 1970-luvulla alkoi postmoderni liike, jonka nimiin kuuluvat muun muassa Thomas Pynchon, Don DeLillo, Paul Auster, Toni Morrison, Philip Roth, Cormac McCarthy, Raymond Carver ja Joyce Carol Oates._NEWLINE_Ralph Waldo Emerson (1803\xe2\x80\x931882) ja Henry Thoreau (1817\xe2\x80\x931862) olivat amerikkalaisen filosofian uranuurtajia. Sis\xc3\xa4llissodan j\xc3\xa4lkeen Charles S. Peirce (1839\xe2\x80\x941914), William James (1842\xe2\x80\x931910) ja John Dewey (1859\xe2\x80\x931952) olivat johtajia pragmatismin kehitt\xc3\xa4misess\xc3\xa4. 1900-luvulla Willard Van Orman Quine (1908\xe2\x80\x932000) ja Richard Rorty (1931\xe2\x80\x932007) kehittiv\xc3\xa4t analyyttist\xc3\xa4 filosofiaa akateemisissa piireiss\xc3\xa4.\n_START_SECTION_\nUrheilu\n_START_PARAGRAPH_\nYhdysvaltain suosituimmat joukkuelajit ovat kotimaassa syntyneit\xc3\xa4. Kolme suurinta urheilulajia ovat amerikkalainen jalkapallo, baseball ja koripallo. Amerikkalainen jalkapallo on n\xc3\xa4ist\xc3\xa4 katsotuin. Amerikkalaisen jalkapallon mestaruusottelu, Super Bowl on yksi Yhdysvaltain suurimmista tapahtumista ja Forbes on kutsunut sit\xc3\xa4 Yhdysvaltain merkitt\xc3\xa4vimm\xc3\xa4ksi br\xc3\xa4ndiksi. Baseballin p\xc3\xa4\xc3\xa4sarja on MLB ja koripallon NBA. J\xc3\xa4\xc3\xa4kiekko on suosittua alueellisesti, ja sen p\xc3\xa4\xc3\xa4sarja on NHL. Jokaisessa n\xc3\xa4ist\xc3\xa4 ammattilaissarjoista on joukkueita sek\xc3\xa4 Yhdysvalloista ett\xc3\xa4 Kanadasta. Suuri osa maailman parhaiten palkatuista urheilijoista on yhdysvaltalaisten joukkuelajien pelaajia._NEWLINE_Vaikka muun maailman valtalaji eurooppalainen jalkapallo on t\xc3\xa4ll\xc3\xa4 hetkell\xc3\xa4 yksi suosituimmista lajeista nuorten keskuudessa, se ei ole saavuttanut Yhdysvaltain omaper\xc3\xa4isess\xc3\xa4 urheiluymp\xc3\xa4rist\xc3\xb6ss\xc3\xa4 laajempaa suosiota. Maa kuitenkin is\xc3\xa4nn\xc3\xb6i jalkapallon MM-kisoja vuonna 1994 ja naisten MM-kisoja vuonna 1999 ja 2003. Joukkuelajien rinnalla NASCAR-autoilu on suosittua, ja se onkin amerikkalaisen jalkapallon j\xc3\xa4lkeen toiseksi seuratuin laji televisiossa. Toinen suosittu autourheilusarja on Indy Racing League, ja sen Indianapolis 500 -tapahtumaa on ajattu vuodesta 1911._NEWLINE_Lacrosse on yksi Yhdysvaltain nopeasti kasvavista urheilulajeista. Yhdysvallat toimii is\xc3\xa4nt\xc3\xa4n\xc3\xa4 my\xc3\xb6s muille huomattaville urheilutapahtumille muun muassa golfissa ja tenniksess\xc3\xa4 (US Open). Uinti on maan menestyksekk\xc3\xa4impi\xc3\xa4 lajeja. Kolme suosituinta lautailuharrastusta \xe2\x80\x93 lainelautailu, rullalautailu ja lumilautailu \xe2\x80\x93 on luotu Yhdysvalloissa. Niist\xc3\xa4 j\xc3\xa4rjestet\xc3\xa4\xc3\xa4n kansalliset kilpailut ja niiden yhteyteen ovat syntyneet laajat alakulttuurit. Lumilautailu on ainoana n\xc3\xa4ist\xc3\xa4 kolmesta noussut olympialajiksi._NEWLINE_Yhdysvalloissa on is\xc3\xa4nn\xc3\xb6ity kahdeksat olympiakisat. Maa on kes\xc3\xa4olympialaisissa saavutettujen mitalien maratontaulukon k\xc3\xa4rjess\xc3\xa4 ja talviolympialaisten mitalien maratontaulukossa toisena. Uimari Michael Phelps on olympiahistorian eniten kultamitaleita saavuttanut urheilija. H\xc3\xa4nell\xc3\xa4 on 14 kultaa ja yhteens\xc3\xa4 16 mitalia. V\xc3\xa4hint\xc3\xa4\xc3\xa4n 10 mitalia voittaneita yhdysvaltalaisurheilijoita ovat lis\xc3\xa4ksi yleisurheilijat Ray Ewry, Carl Lewis, ampuja Carl Osburn ja uimarit Jenny Thompson, Dara Torres, Mark Spitz, Matt Biondi, Natalie Coughlin ja Gary Hall Jr._NEWLINE_Urheilulla on merkitt\xc3\xa4v\xc3\xa4 asema my\xc3\xb6s Yhdysvaltalaisissa yliopistoissa ja collegessa. Vuosittain noin 126\xc2\xa0000 urheilijaa saa joko t\xc3\xa4yden tai osittaisen stipendein opiskeluja varten. NCAA on yliopistourheilun kattoj\xc3\xa4rjest\xc3\xb6. Miesten suosituimmat yliopistolajit ovat amerikkalainen jalkapallo, koripallo, yleisurheilu, baseball ja jalkapallo ja naisten koripallo, yleisurheilu, lentopallo, softball ja jalkapallo.'